**เอสซีจี เดินหน้าลดความเหลื่อมล้ำทางการศึกษา   
ส่งมอบโน้ตบุ๊กมือสองเพื่อการเรียนรู้แก่โรงเรียน จ. ระยอง ในโครงการ CONNEXT ED**

ระยอง: เมื่อเร็ว ๆ นี้ เอสซีจี ตอกย้ำพันธกิจด้านการพัฒนาทรัพยากรมนุษย์และลดความเหลื่อมล้ำด้านเทคโนโลยีด้านการศึกษา ส่งมอบคอมพิวเตอร์โน้ตบุ๊กใช้แล้วสภาพดี จำนวน 20 เครื่อง ให้แก่โรงเรียนในมูลนิธิสานอนาคตการศึกษา คอนเน็กซ์ อีดี (CONNEXT ED) จำนวน 3 โรงเรียน ภายใต้การดูแลของเอสซีจี ในจังหวัดระยอง ได้แก่ โรงเรียนวัดท่ากง โรงเรียนวัดโขดหินมิตรภาพที่ 42 และโรงเรียนเทศบาลมาบตาพุด โดยมีเป้าหมายเพื่อให้บุคลากรครูและนักเรียนสามารถเข้าถึงเทคโนโลยีที่จำเป็นต่อการเรียนรู้ ช่วยลดช่องว่างทางการศึกษา และยกระดับศักยภาพเยาวชนพร้อมปรับตัวสู่โลกยุคดิจิทัล โดยมี นายสุเทพ ธีรัชสกุล ผู้อำนวยการสำนักงานเขตพื้นที่การศึกษาประถมศึกษาระยอง เขต 1 เป็นผู้รับมอบ และ ดร.พิเชษฐ์ ตั้งปัญญารัช Vice President-Industrial Solutions & Partnership และนางสาวนภิส เทพรักษ์ ผู้อำนวยการทรัพยากรบุคคลและศักยภาพองค์กร เอสซีจี เคมิคอลส์ หรือ SCGC เป็นผู้แทนเอสซีจีในการส่งมอบ

เอสซีจี เชื่อมั่นในคุณค่าของคนและให้ความสำคัญกับการศึกษาในฐานะรากฐานของการพัฒนาประเทศมาอย่างต่อเนื่อง โดยได้ร่วมพัฒนาโรงเรียนในมูลนิธิสานอนาคตการศึกษา คอนเน็กซ์ อีดี จำนวน 60 แห่ง ใน 14 จังหวัดทั่วประเทศ ผ่านการเรียนรู้ในรูปแบบการลงมือทำผ่านการทำโครงการ หรือ Project-Based Learning ซึ่งช่วยให้เด็กค้นพบศักยภาพของตนเองจากการลงมือทำจริง พร้อมทั้งปลูกฝังความคิดเป็นระบบ มีเหตุผลและคุณธรรม สามารถรับมือกับความท้าทายในโลกยุคใหม่ และก้าวขึ้นมาเป็นกำลังสำคัญของประเทศในอนาคต

ทั้งนี้เอสซีจี เป็นหนึ่งใน 12 องค์กรผู้ร่วมก่อตั้งมูลนิธิสานอนาคตการศึกษา คอนเน็กซ์ อีดี ปัจจุบันมีโรงเรียนเข้าร่วมโครงการกว่า 7,000 แห่งทั่วประเทศ โดยมีเป้าหมายเพื่อพัฒนาเยาวชนให้มีทักษะที่จำเป็นในศตวรรษที่ 21 ลดช่องว่างความเหลื่อมล้ำทางการศึกษาในระยะยาว และยกระดับคุณภาพการศึกษาไทยเทียบเท่ามาตราฐานสากล สู่รากฐานสำคัญในการพัฒนาประเทศอย่างยั่งยืน